Kui ma eile õhtul seda ajaveebi postitust kirjutama  hakkasin, oli selle pealkirjaks "Viimane tööpäev". Ja tõesti: esialgsete plaanide kohaselt pidin ma täna viimast korda mäel olema, et Richi ja Joega töötada ning oma händleriametile selleks suveks punkt panna. Patty poolt hommikul tõstetud draama ja hüsteerika (ma ei taha isegi seletama hakata, mis nimelt) muutis aga olukorda: olen täna vaba, ent arvatavasti töötan nädalavahetusel Patty asemel. Pattyt igatahes enam mäkke ei lasta.    (Ja täna õhtul püsin arvatavasti sõprade juures, sest ma NO TÕESTI  ei viitsi kuulata Patty hala selle üle, kuidas talle liiga on tehtud. Iseäranis pärast seda, kui ta laagri juhatajat nelja tuule suunas saatis. Ma ei ole vist kunagi varem nii egotsentrilist inimest kohanud...)    Anyway.    Sain täna postkasti avades hiiglasuure üllatuse osaliseks: mulle vaatas vastu kodukootud postkaart poisilt nimega Kaarel. Seisin, ühes käes postkaart ning teises võtmed, ning lasin silmadel üle ridade joosta:    "Tere Maria    Lugesin Sinu blogi  Alaskast ning kuna see oli väga huvitav, tekkis tahtmine Sulle kirjutada.    Mulle meeldib väga reisida ja nähes pilte Alaska (puutumatust?) loodusest, tekkis suur tahtmine ka seal olla. Olen kindel, et Sulle jääb sellest reisist mälestusi kogu eluks.    Ole tubli ja naudi igat päeva!    Parimat soovides,  Kaarel"    Ei perekonnanime, ei aadressi, ainult e-posti aadress.    Kujutad sa ette seda heameelt midagi sellist saada? Vapustav! Kahju, et ma noormehe aadressi ei tea, sest selline žest väärib pikka vastust. See postkaart tegi ühe pika-pika reisi läbi, enne kui siia jõudis. Kaarel, kui Sa seda blogi ikka veel loed, siis: SUUR-SUUR aitäh sellise üllatuse eest! Näitasin kaarti kontorineidudele ja  tõlkisin kirjutatut, kõik vangutasid pead ja küsisid, miks nemad midagi sellist saanud pole. Ütlesid, et mul peab vist jube hea meel olema - jah, ikka oli küll =).    Tõstsin Tammy lahkudes oma tuba natuke ümber. Oleme korterisse vaid kahekesi jäänud ju: mina ja Patty. Suve fotod on nüüd pikalt-laialt ühel seinal, Calvin and Hobbes koomiksi pildid teisel.